P. Hrušovský, predseda NR SR: (2003-09-09):
Pristúpime k hlasovaniu o jednotlivých návrhoch na doplnenie alebo zmenu programu. Prvý návrh podal pán poslanec žiak, ktorý navrhuje, aby Národná rada Slovenskej republiky zaradila bod programu diskusia k návrhu Ústavy Európskej únie, ktorú máme predloženú, a po druhé, aby sme zaradili bod programu s informáciou, ako je Slovenská republika pripravená na vstup do Európskej únie po 1. máji 2004 ako plnoprávny člen. Chcem, páni poslanci, informovať, že v poslaneckom grémiu sme sa dohodli, že návrh ústavnej zmluvy bude doručený všetkým poslancom a budú o ňom rokovať jednotlivé výbory. Gestorský výbor bude zahraničný výbor a predpokladám, že Národná rada ku koncu rokovania tejto schôdze vzhľadom na obšírny dokument, aký ústava predstavuje, sa bude zaoberať týmto návrhom. Preto dávam hlasovať o zaradení tohto bodu programu na rokovanie 17. schôdze. Prosím, prezentujme sa a hlasujme. (Hlas v sále.) Boli dva návrhy, pán poslanec Hort. Hlasujeme o návrhu prerokovať základný návrh ústavnej zmluvy Európskej únie v Národnej rade. (Hlasovanie.)  Prítomných je 138 poslancov, za 79. Konštatujem, že tento návrh sme schválili. Odporúčam, aby bol zaradený ako posledný bod rokovania programu schôdze vzhľadom na to, že tento návrh musia prerokovať výbory a gestorský výbor musí k nemu pripraviť svoju spravodajskú správu. Druhý bod, ktorý pán poslanec navrhuje, je zaradiť správu o pripravenosti Slovenskej republiky na vstup do Európskej únie. Prosím, prezentujme sa a hlasujme. Áno, správu 30 dní a... To nebudeme  rokovať na tejto schôdzi. (Hlasovanie.) Prítomných je 145 poslancov, za 90, nikto proti,  zdržalo sa 55. Konštatujem, že návrh sme schválili. Ďalej pán poslanec Tkáč navrhuje zaradiť bod informácia vlády Slovenskej republiky o zabezpečení ústavných práv občanov na zdravotnú starostlivosť v súvislosti s rozpisom finančných prostriedkov a limitov zdravotnými poisťovňami. Prosím, prezentujme sa a hlasujme. (Hlasovanie.) Prítomných je 147 poslancov, za 60, proti 19, zdržalo sa 68. Konštatujem, že návrh sme neschválili. Ďalší návrh podala pani poslankyňa Sabolová, ktorá žiada, aby sme bod 39 zaradili ako bod 94. Prosím, prezentujme sa a hlasujme. (Hlasovanie.) Prítomných je 145 poslancov, za 91, proti 4, zdržalo sa 48, nehlasovali 2. Konštatujem, že návrh sme schválili. Ďalej pán poslanec Šimko navrhuje, aby sme bod 65 - vrátený zákon pánom prezidentom prerokovali zajtra ráno ako prvý bod rokovania 17. schôdze. Prosím, prezentujme sa a hlasujme. (Hlasovanie.) Prítomných je 147 poslancov, za 125, zdržalo sa  21, nehlasoval 1. Konštatujem, že návrh sme schválili. Ďalší návrh podal pán poslanec Hopta, ktorý žiada, aby sme ako posledný bod rokovania schôdze prerokovali správu premiéra vlády Slovenskej republiky o aktuálnej bezpečnostnej situácii na Slovensku osobitne so zreteľom na skupinku, ktorá rozvracia základy tohto štátu. Prosím, prezentujme sa a hlasujme. (Hlasovanie.) Prítomných je 143 poslancov, za 68, proti 40, zdržalo sa 33, nehlasovali 2. Návrh sme neschválili. Ďalší návrh podal pán poslanec Malchárek, ktorý žiada, aby z rokovania 17. schôdze bol vypustený  bod 67, tlač 330. Prosím, prezentujme sa a hlasujme. (Hlasovanie.) Prítomných je 148 poslancov, za  87, proti 45, zdržalo sa 12, nehlasovali 4. Návrh sme schválili. Pred  hlasovaním o návrhu pána poslanca Fica ma požiadali tri poslanecké kluby o päťminútovú prestávku. Páni poslanci, prosím o pochopenie. Poprosím aj pána predkladateľa, pána poslanca Fica, aby prišiel na krátku poradu zástupcov jednotlivých poslaneckých klubov. Prosím predsedov poslaneckých klubov, Tibor Cabaj. Prosím predsedov poslaneckých klubov, aby prišli na krátke stretnutie do rokovacej sály poslaneckého grémia. (Prerušenie rokovania o 11.15 hodine.) (Pokračovanie rokovania o 11.30 hodine.)